LidanRubinov/Halacha-QA huggingface dataset:
שאלה: בקשת סליחה מאדם שנפגע: בישיבת צוות מונחה ע"י בן אדם חיצוני, נתבקשנו להעלות נושאים המפריעים לנו בעבודה. במשך שנים נמנעתי לדבר על עניינים מסוג זה עם האחראי בענף, כי הוא אדם מאד פגיע - וגם פוגע. קיוויתי שבישיבה מונחה תגיע תועלת. ובכל זאת, אותו אדם מיד נפגע, התרגז והתנפל באופן מילולי. 1) האם הייתי צריכה להמנע מראש מהעלאת הבעיה בגלל הכרותי ארוכת השנים עם אותו אדם - למרות שזאת הייתה מטרת הפגישה? 2) האם עלי לבקש סליחה מאותו אדם למרות שמבחינתי יהיה זה מעשה "טכני" ולא אמיתי מצידי - לא ישקף את הרגשותי האמיתיות?
תשובה: לא התכוונת לפגוע בו וגם יתכן שבקשת הסליחה לא תרצה אותו לכן אין את צריכה לבקש את סילחתו. מכל מקום היה עדיף להמנע מראש מלאמר עליו בקורת.
שאלה: נסיעה בשל"ת עם חוגר באגד: בתקופה השל"ת הצבא נותן במקום תעודת חוגר, שאיתה נוסעים בחינם במדים באגד, תעודת של"ת שאיתה נוסעים במחיר מוזל. לא לקחו לי את החוגר ונסעתי במדים בחינם. האם זה גזל? מה עלי לעשות? ראיתי שהגר"מ אליהו אומר שאדם שגזל מאגד אין לו תקנה להשיב שכן היא קופוראטיב שיש הרבה בעלי מניות והגזל הוא פחות משווה פרוטה. האם אפשר מכל מקום לתת לצדקה לזכות הנגזלים, במיוחד שאולי הנגזלים מכרו את מניותיהם ואינם קשורים עוד לחברה ונתינה לחברה עצמה לא תועיל?
תשובה: אם עשית את זה בטעות, בדיעבד לא נראה שהיה פה גזל כיון שיש לצבא איזה הסדר עם אגד שחלק נוסעים בחינם וחלק במחיר מוזל ואתה ניצלת את זה יותר ממה שצריך לא נראה לי שזה גזל גמור. כמובן לכתחילה לא לעשות דבר כזה.
שאלה: כדורגל וכדורסל בשבת: הרב ענה על שאלתי, שלשחק כדורגל בשבת על אספלט זה עובדין דחול אבל מצד שני הרב התיר לשחק כדורסל. למה בכדורסל אין עובדין דחול? ומה כוונת הרב שאומר להמנע מלשחק, האם מותר לי (בן 16) לשחק כדורגל בשבת על אספלט שאין חשש להשוואת גומות או שלא?
תשובה: לשחק כדורסל זה פחות מאמץ ופחות זילות לשבת, ואם בחורים רוצים לשחק כדורסל הם יכולים. להימנע מלשחק זה לא לשחק.
שאלה: הגדרת השחתה בגילוח בתער: למה להתגלח בתער זה נחשב השחתה אם לאחר יומיים או שלושה זה שוב צומח?
תשובה: ברגע שהוא מוריד את השיער ע"י השחתה כרגע הוא משחית ומה שיגדל אחרי זה לא אמור לשנות כלום, לאדם יש איסור לעשות את פעולת ההשחתה, כמו כן בענין קצירה בשבת, האם נאמר שכיון שיגדל אחרי זה עוד- האדם לא עבר על איסור?! ברור שהוא עבר על איסור.
שאלה: קרשים המקבלים טומאה ופסולים לסכך: 1. האם קרשים שהשתמשו לעשיית בטון הם מקבלים טומאה, לכאורה זה לא כלי? (נפק"מ מעמיד לסכך) 2. כלי שפירקתי אותו האם קרשים אלו כבר לא מקבלים טומאה, מה בדיוק הגדר?
תשובה: 1. קרשים שלא שימשו ככלי קיבול כשרים לסוכה. יש להניח שרוב קרשי הבניין הם כאלה. 2. כלי שפורק פסול לסכך.
שאלה: הקדמת שעון שבת ביום טוב:.1 ראיתי בשש"כ שמותר ביו"ט להקדים את ההדלקה של מכשירי חשמל ע"י שעון שבת (בניגוד לשבת שמותר רק להאריך את המצב הקיים). מה הסברא? 2. אם מותר להקדים את שעת ההדלקה ממוצאי יו"ט ליו"ט, כגון: היה צריך להדלק בתשע במוצאי יו"ט ואני רוצה להקדים לארבע בצהרים, האם מותר? (לכאורה זה אותה פעולה ולכן מותר או שעכשיו אני יגדיר את זה הדלקה ביו"ט)
תשובה: הבערה אסורה ביו"ט משום מוליד לכן מותר להעביר מאש דולקת. אם לא נוצר שום דבר חדש בעת המעשה אלא ההבערה נוצרה אח"כ מאליה אין כאן מוליד.
שאלה: סתירה בשני פסוקים בבראשית: אני אדם מאמין אך יש לי חבר יקר מאוד שלא קימת אצלו אמונה שלמה עקב כך שהוא טוען שיש סתירה בספר בראשית בפסוקים העוסקים בבריאת האדם. הפסוקים "בראשית פרק א פסוק כז " ו "בראשית פרק ב פסוק כא ". אשמח מאוד לקבל תשובה עינינית על מנת שאשלח לו את התשובה והוא יתחיל להאמין שיש מסדר לעולם בצורה מדויקת.
תשובה: אכן, בספר בראשית מתוארת בריאת האדם פעמיים. בפרק א ובפרק ב. ואכן ישנם כמה הבדלים בין הסיפורים. וכבר עסקו בזה רבותינו, והעלו בפתרונה כמה וכמה הסברים. ביניהם הסבירו שהתורה כותבת את דבריה בדרך של כלל ופרט. בפרק א סיפרה התורה שהאדם נברא ( כלל), ובפרק ב סיפרה כיצד נברא ( פרט). כך כתב רש"י (א, כז): ופשוטו של מקרא, כאן הודיעך שבראו שניהם בשישי, ולא פירש לך כיצד ברייתן, ופירש לך במקום אחר". כלומר, בעצם יש כאן סיפור בריאה אחד, אלא שהתורה חילקה אותו לשניים. וכוונת התורה בכך ללמדנו, כי מצד אחד האיש והאשה נבראו יחד (פרק א), והם שווים זה לזו. ומצד שני, חשוב היה להדגיש כי אופן בריאתם היה שונה, כדי ללמדנו על ההבדלים בתכונה הפנימית שבין בנים לבנות. אילו הייתה התורה מספרת רק שהם נבראו יחד, לא היינו מבינים שהם שונים זה מזו, ואילו הייתה התורה מספרת רק על דרך בריאתם השונה, היה מקום לטעות ולחשוב שאחד מהם עדיף מחברו. ולכן כתבה התורה את שני הסיפורים כדי ללמדנו שהם שווים אך שונים. הגרי"ד סולוביצ'יק במאמרו "איש האמונה הבודד" פירש ששני הסיפורים מתארים את בריאתם של שני סוגים של בני אדם: האחד השואף להשלמת הבריאה בצדדים המעשיים שלה, בבניין וביצירה ובפיתוח המדעי, והשני השואף להשלמתה מצדדיה הרוחניים והאמוניים. בקירבת אלוקים ובבניית כוחות הנפש של האדם. חשוב היה לתורה להדגיש כי שני הכוחות הללו מצויים בבני האדם, שניהם נצרכים ולשניהם יש מקום במערכת דעותיה של תורה. ובעצם מסקנתו היא, שבכל אדם קיימות שתי הנטיות הללו. מכל מקום לכל הפירושים, מחמת חשיבותו של האדם, ועליונותו על שאר הנבראים האריכה התורה בסיפור בריאתו, כדי ללמדנו על מעלתו.
שאלה: צום יום הכיפורים והריון: יום כיפור לפנינו ואני בתחושה כבדה מהרגיל. קראתי באתר זה ובאתרים אחרים אודות הצום לנשים בהריון, הבנתי שכל עוד אין לי סיכון ספציפי וכל עוד החולשה שלי בצום הינה כבשאר צומות העבר חובה עלי לצום וניתן להישאר בבית ולא ללכת לבית הכנסת. אני בתחילת ההריון הראשון שלנו, בשבוע השישי (ביום הכיפורים אהיה ב"ה בתחילתו של השבוע השמיני), כבר שבוע וחצי שההריון מלווה בבחילות ותחושת אי נוחות בבטן כולל התקפי רעב (אני ברוך השם עדיין לא מקיאה). הבחילות לא פסקו לרגע מהיום הראשון שהחלו ויש לי עבר אנמי. טרם נבדקתי אצל רופא אולם יש לי תור לפני יום כיפור ובהנחה שבעזרת השם ההריון תקין, אני כמובן מתכוונת לצום אך עדיין המצב ההלכתי בשאלה זו לא ברור לי לאשורו. מחד אני חוששת מאוד מאיך שארגיש, כי כבר עכשיו אני מרגישה נורא ומאידך מאוד חשוב לי לצום ולא הייתי רוצה להתחמק מחובה זו ובזמן שחותמים את דיני בשמיים לשתות ולאכול. שאלותיי לרב הן כדלקמן: (א) מדוע כאישה בהריון מרגישה הרבה יותר רע מבצום סטנדרטי, מותר לה להפסיק את הצום? האם תחושה רעה מאוד כשלעצמה מספיקה? במידה ואין סיכון לעובר או לי (וקראתי שברוב המקרים אין סיכון) האם יש גבול ל "ועינתם את נפשותיכם." וכשהעינוי גדול מידי יש להפסיק את הצום? האם תחושה רעה מעידה על סיכון אפשרי לעובר או לי? (ב) גם אם ארגיש ממש רע האם מותר לי להמשיך לצום או שמא יש חשש לסכנת נפשות בדבר (גם אם היא לא ידועה מלכתחילה)? (ג) איזו דרך עדיפה במצב שארגיש רע מאוד. לצום ולהיות מרותקת למיטה מבלי יכולת להתרכז במעמד או בקדושת היום (בהנחה שזה יהיה המצב) או לצום? ושנה טובה ומתוקה
תשובה: ראשית יש להתיעץ עם הרופא אולם לברר אצלו האם הוראותיו רוטינות לכל המעוברות או רק לך באופן ייחודי. כי הרופאים נוטים מסיבות משפטיות להמליץ לכל המעוברות לא לצום. אם הרופא יורה לאכול ולשתות צריך לשאול, האם די בשיעורים או יש צורך באכילה ושתיה ללא הגבלה. לפעול לפי הוראותיו.
שאלה: עישון בראש השנה: האם מותר לעשן בראש השנה?
תשובה: בימינו העישון אינו דבר השווה לכל נפש ולכן ההיתר שהיה נהוג בעבר אינו תופס עוד.
שאלה: מנהג האר"י הקדוש: ביהדות נהוג לנהוג עפ"י מנהגי האב בכל הנושא של נוסח התפילה בית כנסת וכו. רציתי לשאול מדוע האר"י הקדוש שהיה (תקן אותי אם אני טועה) בן לאב אשכנזי ולאם ספרדייה נהג כמנהגי הספרדים (לפי אמו) ולא לפי מנהגי אביו(אשכנזי)?
תשובה: יש דין של אדם בודד שהולך לקהילה אחרת לדוגמא בן אשכנז שהולך למקום יהודי ספרד אזי הוא צריך לנהוג כמנהג המקום לכל המנהגים וכן להיפך.
שאלה: פירות עץ לימונים בשביעית: יש לי עץ לימונים בגינה, בימים אלה פירותיו הבשילו. מה דין פירות אלה לפני רה"ש ולאחר רה"ש. 1. האם מותר לקטוף ולאכול? 2. האם יש צורך בהפקר וכיצד?
תשובה: כל הלימונים קדושים בקדושת שביעית, בין אלו שילקטו לפני ראש השנה ואלו שילקטו אחר ראש השנה. אפשר לקטוף ולאכול בקדושת שביעית. כמו כן, צריך להפקיר את הפירות, אבל לא לפגוע בעצים. בברכת התורה והארץ הרב יהודה הלוי עמיחי
שאלה: קריאה בתורה למי שאינו שומר שבת: 1. האם מי שאינו שומר שבת (לא בפרהסיא) ואינו חובש כיפה בימי חול, יכול לקרוא עלייה בתורה בשבת? (הכוונה לא רק לברכות שלפני אלא לעלייה עצמה). 2. אם קרה מצב שקורא ההפטרה קרא עם הרבה טעויות האם צריך לחזור שוב על הקריאה כמו כשקוראים בספר תורה?
תשובה: 1. אם אינו מחלל שבת בפרהסיא מותר להעלותו לתורה ללא כל חשש, ואם אפשר לחזור על הקריאה שהוא עלה בה טוב ונכון הדבר. 2. לא.
שאלה: תפילות לא נענות?: האם זה נכון שבן אדם שפוגם בברית שלו התפילות שלו לא נענות במשך ארבעים יום? בנוסף לכך באחת השבתות אצל דודים שלי, בת דודה שרקה משהו ואז בת דודה שלי אמרה לה להפסיק כי מי ששורקת התפילות שלה לא נענות 40 יום. לא שאלתי אותה למה ואני גם לא רוצה. אבל בדקתי וזה לא בגלל שזה היה בשבת כי אין בעיה לשרוק בשבת, וזה גם לא בגלל שהיא אישה כי גם זה מותר. אגב, היא חרדיה והמורה שלה אמרה לה את זה. האם ידוע לרב על משהו כזה?
תשובה: תפילותיו של אדם נענות בכל עת. ובכל מצב שהאדם קורא לקב"ה באמת ובתמים, הקב"ה שומע את תפילתו. אומנם יש ודאי מדרגות שונות של תפילה, אבל רק מי שעושה תפילתו רמיה אין הקב"ה שומע את תפילתו. וגם אם אדם נפל בחטא פגם ברית, תפילתו נשמעת. וודאי שאם הוא שב בתשובה שהקב"ה ישמע את תפילתו ויסייע לו לשוב אליו. (וקל וחומר ששריקה אינה מפרידה בין ישראל לאביהם שבשמים). סוף דבר אין שום דבר שמונע מן האדם להתקרב לקב"ה בתפילה, להפך, הקב"ה שמח כשאדם שב אליו בכל ליבו ופונה אליו בתפילה. יתקבלו תפילתינו ברצון.
שאלה: התרת נדרים ביחיד: האם ניתן לעשות התרת נדרים לאחר קריאת הסליחות ביחיד, אם לא, למה? אם כן, מה הוא הנוסח?
תשובה: התרת נדרים נעשית בפני שלושה ואי אפשר לעשותה לבד. (שולחן ערוך יורה דעה, רכח, א)
שאלה: מעשר כספים לאוצר הארץ: עם תחילת שנת השמיטה עשיתי מנוי לאוצר הארץ, בו שילמתי 600 שקלים מראש על מנת לקנות בהם במהלך שנת השמיטה פירות מחנויות אוצר הארץ. עיקר מטרתי בכך הייתה לחזק חקלאים יהודים שומרי שמיטה. במהלך השנה בשל ריחוק החנויות מיישובי ומהטירחה להגיע לחנויות אלו, השתמשתי רק ב-400 שקלים מתוך ה-600 וכאשר רציתי להשתמש ב-200 השקלים האחרונים (התווים הם חודשיים, ומדובר היה בתווים של שבט, אדר, סיוון ואייר) נאמר לי שכבר פג תוקפם ולא אוכל להישתמש בהם. האם ניתן להתייחס ל-200 השקלים הללו כאל מעשר כספים, בשל העובדה שהם הופנו לחיזוק שמירת השמיטה ולא קיבלתי עבורם תמורה בפירות או שמא בשל שלא התאמצתי מספיק להגיע לחנויות אוצר הארץ ובנוסף ידעתי שכל תו תקף לשלושה חודשים, לא אוכל להחשיב זאת כמעשר כספים?
תשובה: אם מראש, בחודשים שיכולת להשתמש בתלושים, אמרת שאינך משתדל לגבות מכיוון שאתה חושב על מעשר כספים אזי נראה שאפשר להחשיבו כמעשר כספים. אולם אם תחילה אמרת אני מתייאש מהכספים הללו, שהרי ידעת שכעבור 3 חדשים יפוג תקפם, ואתה התייאשת מהסכום, וכעת אתה רוצה לעשותם מעשר כספים, לאחר שאבד תוקפם, נראה שאי אפשר להחשיבו כמעשר כספים. בברכת התורה והארץ הרב יהודה הלוי עמיחי
שאלה: תרומות ומעשרות מיין ביתי המיוצר בשלבים: במשפחתנו מכינים מידי שנה יין בתהליך שבו מאותם ענבים מוצאים יין בשלושה שלבים. שלב ראשון של תסיסה של הענבים השלמים בתוספת הסוכר במיכלים כחודש ואז מוציאים את הנוזל. שלב שני הוספת מים וסוכר לתסיסה נוספת של חודש נוסף ושוב הוצאת יין וחזרה על השלב השני. כמובן שבכל שלב האיכות והחוזק של היין יורד. איך מבצעים את התרומה והמעשר מהתוצרת, האם לכל שלב או רק לראשון שאיכותו גבוהה?
תשובה: אפשר להפריש על היין ועל החרצנים והזגים וכמבואר ברמב"ם (תרומות פ,ד הכ"א), ולומר במפורש שההפרשה היא גם על הבלוע בזגים והחרצנים והזגים, ואז אין צורך לעשר שוב את היין השני. אפשר גם כן להפריש רק מהיין שנשלה מהבור והחבית ולאחר מכן מהייין השני וכן מהשלישי, ואז יש לומר שאין רוצים להפריש על הבלוע בחרצנים ובזגים. בברכת התורה והארץ הרב יהודה הלוי עמיחי
שאלה: הטבלת כלי להגשת לחם: האם יש להטביל כלי שבו מניחים את פרוסות הלחם בזמן הסעודה, אם כן, האם?
תשובה: כיון שהכלי נוגע באוכל חייב בטבילה עם ברכה.
שאלה: לשון הרע ורכילות על מקום עבודה: אני עוזב מקום עבודה לאחר פרק זמן קצר מאוד של חצי שנה. הסיבה העיקרית שבגללה אני עוזב היא שלא הסתדרתי עם המנהלת שלי כבר מרגע שהגעתי, וממש לאחרונה שוב נכנסו יחסי עובד מעביד למבויי סתום (צועקת עלי ליד עובדים ובאמצע שיחות טלפון בנושא עבודה נטו). יש לציין שאני העובד הרביעי, אם לא החמישי, שעוזב בשל אותה סיבה בפרק זמן כ"כ קצר. ממש מס שבועות לאחר שהתחלתי הייתה לי הצעת עבודה בסכום כסף גדול יותר אך סירבתי משום שהאמנתי שיכול להיות יותר טוב במקום בו אני נמצא. אך לצערי לא כך היה והגיעה הצעה שהחלטתי לעזוב בגינה ולאור המצב. מציקה לי התחושה שאנשים במקום העבודה יודעים על מה מדובר ושואלים "נו נשבר לך ממנה רבתם כבר?" ואני מנסה (לדעתי בטעות מסויימת) להגן על שמי ומפיל את האשמה על יחסי איתה (טוב לי במקום ואילולי המריבות לא הייתי מחפש מקום אחרי, אולי לא כ"כ מהר). מציק לי ומרתיע אותי שאני נכנס קודם כל לרכילות וגם אולי ספק של לשון הרע. בימים אלו שלפני ראש השנה הבא עלינו לטובה ולקראת יום הכיפורים הנושא די מציק לי. מה לעשות, איך בכל זאת להציג את הדברים - להפיל עלי את האחריות לעזיבה? ולגבי שיחות שכבר נעשו איך לכפר עליהם?
תשובה: לך, בשיחות על הנושא אינך חייב להסביר מי האחראי לעזיבתך. אתה יכול לומר באופן כללי שהמקום העבודה לא התאים לך, מבלי לפרט. אינך צריך להאשים את עצמך ולא אחרים. פשוט לומר שעזבת למקום שבו אתה מקווה שיהיה לך יותר טוב. ועיקר התשובה היא הקבלה לעתיד שלא לדבר יותר על אחרים. כמובן שניתן גם לבקש סליחה מכל העובדים במקום שעזבת, וכך בצורה עקיפה תבקש סליחה גם מאותה אישה. חג סוכות שמח.
שאלה: הערת מים מכלי ראשון על דייסה חלבית בסיר בשרי: לקחתי צלחת פלסטיק בשרית ושמתי בה דייסה (לתינוק) חלבית ועליה הערתי מים רותחים מכלי ראשון. מה דין הדייסה, ומה דין הצלחת?
תשובה: כיון שהצלחת פלסטיק לא יכולה להיות כלי ראשון אלא רק כלי שני לא נראה שהצלחת תפליט לדייסא, הדייסא והצלחת לא נאסרו.
שאלה: בדיקת חרקים בתבלינים זעתר ואורגנו: האם יש צורך לבדוק מחרקים תבלינים כמו זעתר ואורגנו שנקנים מיובשים בשקית, כיצד ניתן לעשות זאת?
תשובה: כדאי לפזר על גבי שלחן ולהעביר במהירות, אם לא רואים קורים ושאריות של חרקים אפשר להשתמש, אם יש קורים וכדו' אין להשתמש. בברכת התורה והארץ הרב יהודה הלוי עמיחי
שאלה: בצל חלבי(?) לסיר בשרי: אתמול הכנו ספגטי עם בשר טחון. את הבצל והשום לרוטב טיגנו במחבת חלבית שלא השתמשו בה מעל לחודש. את הבצל והשום גם חתכנו עם סכין חלבי שלא השתמשו בה מעל לחודש. לאחר מכן ערבבנו את הבצל המטוגן לתוך הסיר הבשרי שבו היה רוטב ובשר. האם זה בכלל כשר מה שאכלנו? האם עלי כעת להכשיר את הסיר הבשרי והכף הבשרית מעץ איתה ערבבנו ואיך?
תשובה: לכתחילה אסור לעשות את זה אבל בדיעבד האוכל לא נאסר. לפי הספרדים בכלל זה לא נחשב דבר חריף אולם לאשכנזים זה כן נחשב חריף, חוץ מזה גם הסכין מסתבר שלא השתמשו בה ברותח.
שאלה: ארוח גוי בראש השנה: עמדה בפנינו בעיה בערב החג. התכוונו להזמין את גיסי ומשפחתו לערב ראש השנה בביתנו ואף דובר על כך. מאוחר יותר הועלתה אפשרות שגם ביתו חתנו ונכדו יצטרפו מאוחר יותר הועלתה אפשרות שגם אח של חתנו הנשוי לגויה, שבקשו להיות עם חתנו יצטרפו אף הם. כיצד עלינו לנהוג במקרה זה? האם ארוח גויה לסעודת חג מותרת או אסורה? אם מותרת האם יש מגבלות בארוח (כדוגמת נגיעה ביין או דבר אחר)? בברכת חג שמח שנה טובה וגמר חתימה טובה
תשובה: בשבת אין בעיה להזמין גוי לארוחה, אך יש בעיה להזמין גוי לארוחה בחג משום שחכמים התירו לבשל אוכל בחג רק לצורך יהודי, אך לצורך גוי לא התירו רבותינו לבשל בחג (שולחן ערוך אורח חיים, תקיב, א) וכתב הביאור הלכה שאפילו אם תווצר איבה אין להזמינו אלא אם כן תתבטל שמחת יום טוב ואז מותר להזמינו אם מכינים את כל האוכל מראש. במקרה שלכם נראה שאתם יכולים להסביר להם שאתם לא יכולים להזמין אותם כי יש לכם כבר הרבה אורחים או כל תרוץ ראוי אחר, ולכן אין להזמין אותם.
שאלה: הזמנת אורחים חילונים לשבת : ראיתי בכמה מקומות שנמנעים מהזמנת אורחים שכנראה יגיעו ברכב בשבת. לא מובן לי מדוע, הרי בעבירה של נסיעה (שיש הסוברים שהיא דרבנן) אנו מרויחים הרבה מעלות טובות: החל מקירוב רחוקים ועד הלכות שבת דאורייתא, כגון: מניעתם מלבשל בשבת או לשבת במסעדה ושיאכלו לאו דוקא כשר, מה גם שבד"כ האורח מעוניין להשתלב ב טקסים כך שנוטל ידיו ומברך לפני ואחרי או לפחות שומע, ועונה אמן. אשמח מאוד להבין את הפסק הנ"ל. מראש.
תשובה: מה התועלת במניעת חילול שבת אחד ע"י חילול שבת אחר אולי חמור יותר ובעיקר ע"י מתן לגיטימציה?
שאלה: עץ בבעלות דיירי הבניין: בצמוד לבניין משותף יש עץ, שמסב צער רב במיוחד לדיירי הקומות הראשונות. מכיון שהעץ נמצא בשטח הבנין, העיריה טוענת שגיזום העץ באחריות דיירי הבנין (ואף עלולים לקבל קנס על הזנחתו). (1) האם חובתם של כל דיירי הבנין להשתתף בהוצאות הגיזום? (2) האם שוכרי דירה בבנין יכולים לדרוש מבעל הדירה לשלם את הוצאות הגיזום? (מי הבעלים על העץ?)
תשובה: א. חובתם של כל דיירי הבניין להשתתף בהוצאות הגיזום, משום שכן המנהג, וכולם קבלו עליהם את החוק לבניינים משותפים. ב. מצד אחד נראה שזה חובת בעל הדירה משום שאינו נכלל בהוצאות השוטפות, אך מצד שני השוכרים עצמם נהנים מן הגיזום ונחשב תשמיש של השוכרים. לכן למעשה יש לעשות פשרה, ולהשתתף בהוצאות הגיזום יחד חצי חצי. בברכת חג שמח, הרב ניר אביב.
שאלה: שמיעת תפילה של גוי: ברצוני לשאול שאלה שהטרידה אותי זמן רב. האם מותרת שמיעה של תפילה של גוי, לדוגמא: כמו לכל יהודי בירושלים עיר הקודש, יוצא לשמוע מידי פעם תפילה של מואזין במסגד. האם זו עבירה? האם שמיעה של התפילה דרך האינטרנט מותרת?
תשובה: זו לא עבירה, סוף כל סוף הם מתפללים לבורא עולם והם לא עובדי עבודה זרה.
שאלה: שתי שאלות בנוגע לשמיטת חובות: שני אנשים חייבים לי כסף: 1. בעל הבית שלי לשעבר שלא החזיר לי פיקדון מזומן להבטחת שכירות בדירה, כי לטענתו נקלע למצב כלכלי קשה (ואין לו כסף לתדלק אפילו את ה"האמר" שלו) - החוב הוא מלפני שנת השמיטה. 2. תלמיד שלימדתי שיעורים פרטיים ועדיין לא שילם (החוב נוצר בשנת השמיטה עצמה). האם אני רשאי להמשיך ולדרוש חובות אלו?
תשובה: תעשה פרוזבול עד ראש השנה ואז תוכל לבקש את החובות לאחר ראש השנה.
שאלה: האם מותר להשתמש בחשמל בראש השנה: האם מותר להדליק מחשב או טלויזיה וכל דבר דומה בתוך החג או להשתמש בפלאפון בחג?
תשובה: בדברים האלה חג הוא כמו שבת ולכן אסור להדליק מכשירי חשמל ולהשתמש בפלאפון בחג.
שאלה: גזל עצים מחברה שפשטה את הרגל: התברר לי לאחרונה שגזלתי מחברה כל שהיא עצים לקראת ל"ג בעומר. כתוצאה מכך הלכתי אל המקום עם כסף בשביל לשלם על העצים אבל במקום אין נפש חיה והמקום שומם והופסקה העבודה ככל הנראה. הלכתי לעירייה בתקווה שאפשר להעביר דרכם את הכסף ואין אפשרות. נודע לי עכשיו שהחברה המבצעת את הפרויקט (בניית היכל תרבות באשדוד) על סף פשיטת רגל וככל הנראה היא כבר לא קיימת, האם זה יכול לעזור לי בדרך כל שהיא? עוד כמה ימים יום כיפור ויש לי עוון גזל מה אוכל לעשות כדי לכפר על כך עד יום כיפור? אשמח לשמוע תשובה במהירות האפשרית וחדש שמח!
תשובה: מוזכר בתלמוד שאדם שגזל את הרבים ואין לו לאן להשיב, הוא יכול לתרום לדבר ציבורי באותו מקום, לדוגמא ספסל או איזה גינת נוי וכו' זו לא תשובה מעולה ושלמה אבל לפחות מה שאפשר לעשות עושים.
שאלה: לשתוק מפני כבוד הורים: כשנסענו לאחל שנה טובה להורי, אמרה לי אימי מילה לא יפה. שתקתי מפני כבוד אם וע"מ לא לנהל מלחמות, אבל הרגשתי רע עם עצמי ושמרתי את הדברים לעצמי. האם אני רשע בגלל ההרגשה הרעה ואי העברת הדברים לחלוטין מליבי או צדיק ששומר את הדברים בליבו ומנעתי את עצמי מלשון הרע?
תשובה: לך, כל כך הקפידה התורה על כבוד הורים עד שהשווה הכתוב את כבוד הקב"ה לכבודם. ומצווה גדולה היא לעשות להורים נחת רוח, ובודאי שאין צורך להקפיד על כל מילה שהם אומרים. ואם קורה שהם פוגעים בנו, ודאי אין זה מתוך רצון להרע, שהרי אתה בנם ואין אדם שהם רוצים בטובתו יותר ממך. ולכן הטוב הוא לשתוק כפי שנהגת, ובינך לבין עצמך למחול ולשכוח, בדיוק כפי שהייתה רוצה שבניך ינהגו איתך, אם פעם תכשל בלשונך. חג סוכות שמח
שאלה: שמיטה בארבעת המינים: האם מותר למכור ארבעת המינים שאתה מתכון לתת את האתרוג מתנה ואתה משלם על הלולב יותר?
תשובה: לפי חלק מהמפרשים ניתן לעשות כן, ואין בכך איסור סחורה, ואין קדושת שביעית בדמים. יש מפרשים שרק אין קדושת שביעית בדמים אבל איסור סחורה יש במקרה המתואר. על כן נראה שאפשר לקנות רק דרך אוצרות בית דין. בברכת התורה והארץ הרב יהודה הלוי עמיחי
שאלה: שינוי בזיווג בעקבות שינוי בהשקפה: האם זיווגו של אדם יכול להשתנות בעקבות החלפת השקפותיו או לבושו או אפילו מעשיו בין לטובה ובין ח"ו לרעה?
תשובה: יש האומרים שהיום גם זיווג ראשון הוא כמו זיווג שני שהרי הנשמות היום הם נשמות שאולי כבר היו בעולם וחזרו לעולם בגלגול. אולם אנו אין לנו השגה בדברים אלו. העיקר הוא לעבוד את ה' ולנסות למצוא את הזיווג מכוח תפלה גדולה והשתדלות אנושית בהדרכה של תורה.
שאלה: ההבדל בין חמלה לרחמים: מהו ההבדל בין חמלה לרחמים?
תשובה: לך, חמלה ורחמים הם מילים נרדפות ושניהם מבטאים יחס מיוחד הנובע מאהבה.וההבדל ביניהם דק. רחמים הוא רגש של חיבה ואהבה הנובע מן ההכרה השכלית, ואילו חמלה מבטאת יותר את התפרצות הרגש העדין של הכרת טובה או של קירבה מיוחד ואהבה, בעיקר בשעת מצוקה או נפילה של האהוב. חג סוכות שמח
שאלה: טבילה ביום חול במקווה: כמה פעמים צריך לטבול במקווה ביום חול? (אם הרב יוכל להביא לי מקור אני אשמח,חיפשתי בהרבה ספרי הלכה וראיתי התייחסות רק לשבת ויו"ט.)
תשובה: מעיקר הדין אין שום חובה לאיש לטבול מידי יום אלא זו הנהגה של חסידים ואנשי מעשה. אם אתם במשפחתכם נוהגים לטבול מידי יום אזי אין מספר מחייב אלא מספיק לטבול פעם אחת. אולם טוב בזמן הטבילה להתכוון גם לחזרה בתשובה ואז טוב לטבול שלוש פעמים (עי' שו"ע סי תר"ו ובמ"א שם וניתן ללמוד משם לעניין כל השנה).
שאלה: שנת שמיטה (סיום)?: האם הסתיימה שנת השמיטה, האם אפשר לשתול באדמה?
תשובה: לשתול באדמה מותר אולם עדיין יש פירות עם קדושת שביעית וכן צריך לבדוק בירקות שלא גודלו באיסור.
שאלה: הכנה מיום ראשון של ראש השנה ליום שני: האם היה מותר להוציא חלה מהמקפיא ביום הראשון של ראש השנה על מנת שתפשיר לסעודת ליל יום טוב שני של ראש השנה?
תשובה: אסור לעשות דבר כזה כיון שזה הכנה שאסורה.
שאלה: פחד מהמוות : לאחרונה עולות בי מחשבות אולי של פחד וחשש מפני המות וזה שהעולם הזה הוא רק מעבר לעולם-הבא. אני מרגיש שאני לא מוכן נפשית לקחת בקלילות את המות (שלי ושל קרובים) וזה נורא מלחיץ-אותי. אני יודע שזה עולם השקר אבל בכל זאת אני אוהב את העולם הזה ומצד שני אני מרגיש שאני לא יוכל להתמודד עם כל מיני מצבים מלחיצים שקשורים למות ולצרות-קשות. האם לכל בן-אדם זה ככה? גם לבן-אדם המאמין? (אני חוזר-בתשובה) אומרים שההנאה האמיתית היא בעולם-הבא אבל מכיוון שאני מפחד למות אז איך אני יכול לחשוב על העולם-הבא בכלל?
תשובה: אתה מדבר על עבודה של שנים רבות. ככל שאדם הוא מתרומם וחי חיים רוחניים כך הפחד של המוות פחות מאיים. ככל שאדם נהיה קשור יותר לצד הרוחני שלו כך אימת המוות עוזבת אותו. כל עוד שעבודת ה' היא רק ברמה של שכר ועונש אדם לא יוכל להתנתק מאימת המוות.
שאלה: עלייה לבית קברות לפני יום כיפור: סבתי נפטרה לפני 9 חודשים. אני חזרתי לארץ השבוע אחרי תקופה ממושכת ורציתי לעלות לקברה. נאמר לי כי אין זה נהוג לעלות בשנה הראשונה לקבר אך יש אנשים העולים בעשרת הימים בין ראש השנה ליום כיפור. מכיוון שקיבלתי תשובות סותרות אבקש לדעת האם מותר לעלות לקברה בימים אלו? (אני ספרדיה)
תשובה: כיון שבימים אלה נוהגים לעלות את יכולה לעלות גם בשנה ראשונה.
שאלה: תיפוף בשבת לספרדים: אני ספרדי ואמרו לי שההלכה שונה אצל אשכנזים וספרדים. האם מותר לי לתופף עם הידיים בשבת בשירי שבת לעורר את השמחה והכוונה? ושמעתי שרב האי גאון התיר בשמחת תורה (לתופף עם הידיים),האם נוהגים כך בימינו?
תשובה: מותר, ערוך השולחן כותב שזה היה אורח החיים בזמנם ולכן אסרו את זה אז, אך היום זה השתנה ובנסיבות כאלה ח לא גזרו ומותר גם לך.
שאלה: גניזת קופסת תפילין: האם קופסה מקלקר שהיו בה התפילין כשנקנו טעונה גניזה?
תשובה: הכלל הוא דבר שמייעדים אותו לתשמישי קדושה לעולם טעון גניזה אבל אם זה משהו זמני זה לא טעון גניזה.
שאלה: קריאת התורה בשבת בר מצווה: אני אבא לתאומים שיגיעו בקרוב בעז"ה לבר מצווה. האם אפשר בשבת לקרוא פעמיים את פרשת השבוע,כל פעם ילד אחר עם שבעה קרואים אחרים אבל הכל באותו מנין עם אותו ציבור, וכן פעמיים את הפטרה?
תשובה: לפי יהודי אשכנז ברור שהדבר אסור, כיון שהציבור כבר שמע את הפסוקים האלה וחוץ משמחת תורה לא התירו דבר כזה, וגם לפי שיטת השולחן ערוך, שהתיר לקרוא פעמים, הוא לא דיבר על הפטרה. אתם יכולים לעשות שני מניינים, או לחלק את הפרשה לשני החתנים ובהפטרה לעשות גורל בניהם.
שאלה: חג ה"סיגד": לפי מה שקראתי באינטרנט הבנתי שמשרד החינוך הכיר בחג אתיופי בשם "סיגד" כחג יהודי מסורתי שנחגג כתענית צום שבסופה סעודה. רעיון החג הוא בכייה על חורבן בית המקדש ותפילה לבניין הבית החדש בע"ה. האם יש לחג אסמכתא דתית וצריך לחוג אותו, כיצד עלינו להתיחס אליו בהיבט הדתי?
תשובה: מי שהוא לא מהעדה האתיופית לא שייך שיהיה חייב להתאבל בתאריך שלא נהגו להתאבל בו. אולם לגבי מי שהוא מהעדה האתיופית שנהגו להתאבל באותו היום יכול להיות שעשו את הצום הזה ממניעים טהורים לבכות על חורבן בית המקדש ולא ידעו על ט' באב שבו אנו צמים על בית מקדשינו שזה כתוב אף בנביא, אך הייתה להם מודעות לירושלים שהניאה אותם לקבוע את היום הזה. לעניות דעתי גם מי שהוא מהעדה לא מחוייב להמשיך את זה על אף שהמניע היה טוב אך זה נעשה בטעות ואת האבל לעשות בט' באב כמנהג כל עם ישראל.
שאלה: בטל בשישים לענין עורלה בזיתים: לאבי מטע זיתים למסיק מכאני של 8 דונם. השנה שנת תשס"ט אנו מוסקים לראשונה לאחר ששנה שעברה היתה שנת שמיטה וגם עורלה של המטע. אם יש במטע כ-3 עצים אשר נבלו ומתו. ואני רוצה במקומם לשתול 3 עצים חדשים, האם בזמן מתן הפרי הראשון של אותם עצים (פרי עורלה) זה לא יפגע בכל הפרי של שאר המטע (יש לזכור כי המסיק הוא מכני ואין אפשרות לבודד עד מהמסיק) או שמא חוק בטל ב-60 מתאים למקרה זה ואין בעיה לשתול את העצים החסרים?
תשובה: המטע הוא רק השנה של שביעית, דהיינו הפירות שימסקו מהעצים בתחילת השנה (תשס"ט) הם קדושים בקדושת שביעית, ועל כן יש צורך להתיחס אליהם בהתאם ואי אפשר למוכרם ולשווקם כרגיל, ויש לנהוג בהם בקדושת שביעית. אינני יודע מתי עברו שנות ערלה, והכל תלוי לפי שנת הנטיעה, אולם השלמות של המטע אפשריים, אלא שצריך להוריד את הפרחים ואז לא יהיו פירות ערלה בתוך המטע, אין היתר בערלה לבטל עץ בששים עצים. ועל כן יש להורד את הפרחים כבר בשעת הפריחה. בברכת התורה והארץ הרב יהודה הלוי עמיחי
שאלה: נישואי בת לאם יהודיה עם כהן: האם אשה שאביה לא יהודי ואמה כן יהודיה יכולה להנשא לכהן?
תשובה: אסור לה להינשא לכהן (אבן העזר, סימן ד, סעיף יט).
שאלה: עבודה בצום: אדם שעובד עבודה פיסית (שמונה שעות) בצומות הקלים, הוא חייב לעבוד והמעסיקים לא מתחשבים או מקצרים את הצום. האם הוא חייב לצום?
תשובה: צריך לצום, אם אפשר שיקח חופשה על חשבונו.
שאלה: לתלוש עור בשבת: האם מותר לתלוש בשבת עור, שמנותק ברובו, בשינוי ובמקום צער (בספר מנוחת אהבה התיר ציפורן במקרה כזה) או שזה דומה לעור מסביב לציפורן שאסור? ובכלל מה הסיבה שהגמרא התירה בעור קלוף מסביב לציפורן רק אם התקלף לכיוון אחד? ומהי בדיוק המציאות הזאת ע"פ פרוש רש"י שאנו חוששים לו (לא ברור לי איך העור יכול להתקלף כלפי סוף האצבע)
תשובה: לכאורה נראה שזה דומה לעור שמסביב לציפורן שאסור, הגמרא התירה עור שנתלש בכיון אחד כיון שזה יותר צער ובמקום צער לא גזרו רבנן.